יו"ר ההתאחדות לכדורגל ויו"ר מנהלת הליגות ארז כלפון נפגשו עם שופטי ליגת העל בשל האירועים האחרונים: "כל אחד צריך לשאול את עצמו איפה הוא יכול להשתפר", וגיבו אותם: "הביקורות עלולות להוביל להסתה ופגיעה"
יו"ר ההתאחדות לכדורגל, עופר עיני, ויו"ר מנהלת הליגות, ארז כלפון, נפגשו הערב (רביעי) עם סגל שופטי ליגת העל, לפני הדיון המקצועי הקבוע שערך איגוד השופטים וחיזקו אותם לנוכח המתקפות הקשות עליהם בימים האחרונים.
"אנחנו מצפים מכם לשמור על יושרה מקצועית ותפקוד מקצועי ברמה הגבוהה ביותר גם בנסיבות הלא פשוטות הללו, ויודעים שאתם מסוגלים לכך. אנחנו מכבדים את בעלי הקבוצות, וכך גם אתם, וככל שתגיע להתאחדות או למנהלת תלונה מנומקת ועניינית מצדם בנושאי שיפוט, היא תיבדק. זאת חובתנו".
"עם זאת, אנחנו מצפים מכל אחד שיושב כאן היום לשאול את עצמו כיצד הוא יכול להשתפר, מה עליו לעשות כדי להיות טוב יותר. משברים הם הזדמנות לצאת מחויבים יותר, מחוזקים יותר, טובים יותר. התקופה האחרונה על כר הדשא אינה טובה ואתם יודעים את זה יותר טוב מאתנו. החובה שמוטלת עליכם היא להבין מדוע זה קרה, מה החלק שלכם, כל אחד באופן אישי וכולם יחד כצוות, ולחשוב יחד איך יוצאים לדרך חדשה. איך מחזירים את האמון שנשחק, איך מעלים את קרנו של שופט הכדורגל ואת קרנו של האיגוד. אנחנו לצדכם ונסייע ככל שיידרש מתוך בטחון מלא כי תעשו כל מה שנדרש כדי לחזור ולספק את האיכויות המצופות מכם. הכדורגל שלנו חייב אתכם בשיא אם הוא רוצה להמשיך ולהתקדם".